俞俞堂寄鄂州李裕老
作者：郭祥正
朝代：宋

paragraphs: 黄鶴樓南大湖側，芙蕖深遶誰家宅。
云是裕老之宴居，高堂獨榜俞俞額。
春山抱翠入平簷，夏竹引凉吹廣陌。
秋江澄月天鏡開，冬雪擁林崑閬白。
世間萬事不掛心，瓮撥香醪欣有客。
客來乎，伴我飲，不醉無歸醉還寢。
問君欲達逍遙鄉，信哉天地真衾枕。
覺來何物能解酲，試作琵琶打面聲。
俞俞和氣淡四體，安用辟穀求長生。
君不見鸚鵡洲前殺禰衡，三赤棁杖當雄兵。
才名誤身不自覺，恬淡晦跡無人爭。
南北相望二千里，夢逐高帆逆秋水。
爲翁持酒聽翁歌，衣濯黄塵眼除眯。